पाएं अपने शहर की ताज़ा ख़बरें और फ्री ई-पेपरडाउनलोड करें
अम्बाला सिटी. अगर आपका मोबाइल नंबर भारत गैस कंपनी के पास रजिस्टर्ड होगा तभी आपकी गैस बुक होगी और घर पहुंच पाएगी। इसके बिना आपकी गैस बुक नहीं होगी। उपभोक्ताओं को गैस बुक कराने के लिए अपना मोबाइल नंबर रजिस्टर्ड कराना होगा। अगर आप किसी अन्य मोबाइल से गैस बुक कराना चाहेंगे तो आपकी गैस बुक नहीं होगी। इस नए सिस्टम से उपभोक्ता झंझट में फंस गए हैं।
भारत गैस कंपनी ने इंटरेक्टिव वायस रिस्पांस सिस्टम (आईवीआरएस) अपनाया है। इस सिस्टम के तहत ही आपकी गैस बुक होगी। इस सिस्टम में आपका मोबाइल का नंबर रजिस्टर्ड कर दिया जाएगा। जब कभी भी आपको गैस बुक करनी है तो अपने मोबाइल से कंपनी के मोबाइल नंबर (डीलर के नाम) पर डायल करना होगा। उसके बाद जो आप्शन पूछे जाएंगे उस आप्शन को दबाते रहें। उसके बाद आपकी गैस बुक हो जाएगी। यही नहीं जब डिलीवरी मैन आपके घर गैस की डिलीवरी करके जाएगा तो डिलीवरी की रिपोर्ट भी आपको मिलेगी।
अब नहीं होती लैंडलाइन से बुकिंग: भारत गैस कंपनी का सिलेंडर बुक कराने के लिए पहले उपभोक्ता लैंडलाइन नंबर पर फोन कर अपनी गैस बुक कर लेता था, लेकिन अब ऐसा नहीं हो रहा। लैंडलाइन नंबर या तो बिजी रहता है या फिर उसे डीलर के कर्मचारी उठाते नहीं। अगर उठा भी लेते हैं तो आपको डीलर के पास ही गैस बुक कराने जाना पड़ेगा।
उसके बाद, वहां पर अपना मोबाइल रजिस्टर्ड कराना होगा। बार-बार मोबाइल फोन बदलने वालों को अब केवल एक नंबर ही गैस बुकिंग के लिए रखना होगा।
झंझट बना आईवीआरएस : कुछ उपभोक्ताओं के लिए आईवीआरएस झंझट बन गया है, क्योंकि कई लोग ऐसे हैं जिनके पास मोबाइल फोन तो हैं लेकिन वह इसका ज्यादा प्रयोग नहीं करते। अगर वह सिस्टम से गैस बुक कराएंगे तो उन्हें एक कॉल के बजाए बुकिंग करते समय दो-तीन कॉल का प्रयोग करना पड़ेगा।
गैस बुक कराना हुआ महंगा
भारत गैस उपभोक्ता के अमित, नंदा दत्त ने कहा कि उन्हें पहले पता नहीं था कि गैस कैसे बुक होगी। जब वह गैस बुक कराने के लिए डीलर के पास गए तो उन्हें बताया गया कि अपना मोबाइल नंबर रजिस्टर्ड कराएं। उसके बाद जब मोबाइल से कॉल की गई तो उनकी चार कॉल लग गई। उनका कहना है कि किसी दूसरे नंबर से गैस की बुकिंग नहीं की जा सकती। अगर मोबाइल रिचार्ज नहीं है तो उसे पहले रिचार्ज कराना पड़ेगा। तभी बुकिंग करा पाएंगे।
अच्छा सिस्टम है : ऑल इंडिया गैस डिस्ट्रीब्यूटर एसोसिएशन के प्रधान केजीएस बुट्टर ने कहा कि यह सिस्टम बहुत बढ़िया है। इस सिस्टम से उपभोक्ता की गैस दूसरे को नहीं दी जा सकती। पहले यह सिस्टम चंडीगढ़ में शुरू किया गया था। शुरू में लोगों को परेशानी हुई थी, लेकिन अब यह सिस्टम लोगों के दिमाग में उतर गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn